**AMMATILLISEN KOULUTUKSEN TUTKINTOJÄRJESTELMÄN KEHITTÄMISEN OHJAUSRYHMÄN KOKOUS**

**Aika** ti 21.1.2014 klo 12.03 – 13.22

**Paikka** opetus- ja kulttuuriministeriö, kokoushuone Louhi K209, Meritullinkatu 10

**Läsnä** Mika Tammilehto, OKM, puheenjohtaja

Kirsi Kangaspunta, OKM, varapuheenjohtaja saapui klo 12.21, kohta 5

Heikki Blom, OKM

Johan Hahkala, AMKE ry saapui klo 12.05, kohta 3

Maija Innola, OKM

Pasi Kankare, OPH

Veli-Matti Lamppu, Suomen Yrittäjät ry

Petri Lempinen, STTK

Gun Marit Nieminen, YOAL ry

Kirsi Rasinaho, SAK

Antti Seitamaa, SAKKI ry

Inkeri Toikka, OAJ

Susanna Tauriainen, MTK ry

Ville Heinonen, OKM, sihteeri

Seija Rasku, OKM, sihteeri

Piritta Väinölä, OKM

1. Kokouksen avaus

Puheenjohtaja Mika Tammilehto avasi kokouksen klo 12.03 ja toivotti osanottajat tervetulleeksi vuoden 2014 ensimmäiseen ohjausryhmän kokoukseen.

1. Esityslistan hyväksyminen kokouksen työjärjestykseksi

Hyväksyttiin esityslista kokouksen työjärjestykseksi.

1. Edellisen kokouksen muistio

Hyväksyttiin edellisen kokouksen muistio muutoksitta.

1. Hallituksen esitysluonnoksen tilannekatsaus ja käsittelyaikataulu

Puheenjohtaja kertoi, että hallituksen esitys on tarkoitus antaa eduskunnalle maaliskuussa 2014. Tavoitteena on, että lait vahvistetaan kevätistuntokaudella ja asetukset annetaan heti lain voimaantulon jälkeen. Lait ja asetukset sekä Opetushallituksen määräykset on tarkoitettu tulemaan voimaan 1.8.2015. Helmikuussa 2014 hallituksen esitysluonnosta käsitellään eri ryhmissä, muun muassa kansliapäällikön johtoryhmässä, sivistyspoliittisessa ministerityöryhmässä ja kunnallistalouden ja -hallinnon neuvottelukunnassa. Ohjausryhmän jäsenillä on mahdollisuus kommentoida esitysluonnosta joko tässä kokouksessa tai sähköpostitse pe 24.1.2014 mennessä.

Kokouksessa kommentoitiin HE-luonnosta seuraavasti:

* Veli-Matti Lamppu totesi, että Suomen Yrittäjillä ei ole tässä vaiheessa muutosehdotuksia HE-luonnokseen, mutta palaavat asiaan, jos yhteisten tutkinnon osien jatkotyöstämisen yhteydessä nousee esiin muutostarpeita.
* Kirsi Rasinaho kertoi, että SAK pitää rajanvetoa työsopimussuhteisen työssäoppimisen ja ei-työsopimussuhteisen työssäoppimisen välillä tärkeänä. SAK:lta on tulossa asiaan liittyvä kannanotto perjantaihin mennessä.
* Inkeri Toikka toivoi 29 §:ään kirjausta lähiopetuksen määrästä. Vaihtoehtona voisivat olla myös 14 § tai 14 a §, joissa koulutuksen järjestäjälle säädettäisiin tiedotusvelvollisuus siitä, kuinka paljon opetusta ja ohjausta on tarjolla. OAJ:n kirjallinen kannanotto on tulossa perjantaihin mennessä.

1. Yhteiset tutkinnon osat: evästyksiä Opetushallituksen valmisteluun

Seija Rasku esitteli Opetushallituksen luonnoksen viestintä- ja vuorovaikutusosaamisen tutkinnon osaksi. Keskusteltiin luonnoksesta. OAJ ilmaisi huolensa äidinkielen pakollisen osuuden vähenemiseen ja liiallisen valinnaisuuden mukanaan tuomiin mahdollisesti isoihinkin eroihin koulutuksen järjestäjien ja opiskelijoiden välillä. Työmarkkinajärjestöt nostivat esiin työelämälähtöisyyden ja työelämän osaamistarpeisiin vastaamisen myös yhteisissä tutkinnon osissa. Erityisen merkittävänä pidettiin yhteiskunnassa ja työelämässä tarvittavan osaamisen tutkinnon osaa, jossa on uusia, työelämässä toimimisen näkökulmasta tärkeitä osa-alueita. Pidettiin tärkeänä, että työelämällä on mahdollisuus vaikuttaa yhteisiin tutkinnon osiin ja niiden osa-alueisiin jo valmisteluvaiheessa.

Todettiin, että Opetushallitus voi jatkaa yhteisten tutkinnon osien osaamistavoitteiden määrittelyä samaan tapaan kuin viestintä- ja vuorovaikutusosaamisen tutkinnon osassa on tehty. Valmistelussa tulisi varmistaa kaikille tutkinnoille yhteinen osaaminen, mutta muistaa myös valinnaisuus ja joustavuus. Sovittiin, että kun luonnoksia muista yhteisistä tutkinnon osista valmistuu, niitä käsitellään ohjausryhmässä.

1. Koulutustoimikuntien esitykset oman osaamis- ja toimialansa ammatillisten tutkintojen kehittämistarpeista: keskeiset muutostarpeet

Seija Rasku ja Ville Heinonen esittelivät koosteen koulutustoimikuntien arvioista oman osaamis- ja toimialansa tutkintorakenteen ja tutkintojen perusteiden uudistamistarpeista. 23/26 koulutustoimikuntaa toimitti arvion määräaikaan mennessä. Koulutustoimikuntien esitykset jakautuivat seuraaviin pääryhmiin:

* tutkintojen yhdistäminen (erityisesti ammatti- ja erikoisammattitutkintojen yhdistäminen, mutta myös muutaman perustutkinnon yhdistäminen, yhdistettäväksi esitettiin myös eri koulutusaloilla nykyisin olevia tutkintoja)
* tutkinnon siirtäminen koulutusalalta toiselle
* uudet osaamisalat tai olemassa olevien osaamisalojen muuttaminen
* tutkinnon perusteiden päivittäminen: uudet tutkinnon osat, ammattitaitovaatimusten muuttaminen, muodostumissääntöjen muuttaminen
* tutkintonimikkeiden muuttaminen tai käyttöönotto
* tutkinnon laajuuden lisääminen (merenkulkualan perustutkinto).

Kaiken kaikkiaan koulutustoimikuntien esitykset perustuivat useimmiten analysoituun osaamistarpeiden ennakointitietoon ja olivat hyvin linjassa hallituksen esitysluonnoksen kanssa. Esitykset vievät tutkintojärjestelmää haluttuun suuntaan. Koulutustoimikunnilla on selkeästi ollut halua ja kykyä katsoa, miten työelämä muuttuu ja miten tutkintojärjestelmän tulisi muuttua, jotta se tuottaa työelämässä tarvittavaa osaamista.

Keskusteltiin koulutustoimikuntien esityksistä. Keskustelussa nousivat esiin seuraavat asiat:

* Luonnonvara-alalla olisi voinut katsoa rohkeammin eteenpäin ja esittää yhdistettäväksi useampiakin ammatti- ja erikoisammattitutkintoja. Suunta on hyvä, mutta tekemistä riittää. Tutkintorakenteen ja tutkintojen kehittämistyöhön tarvitaan lisää vauhtia.
* Tutkintojärjestelmän kehittämistyö on tärkeää linkittää yhteen näyttötutkintojärjestelmän kehittämistyön kanssa.
* Vaikka on tärkeää koota tutkintoja laajemmiksi kokonaisuuksiksi ja lisätä valinnaisuutta ja jouston mahdollisuuksia, on pidettävä kiinni myös ammatti-identiteetin tukemisesta.
* Koulutustoimikunnat tarvitsevat mahdollisuuksia yhteistyöhön ja rajapintaosaamisen tarkasteluun.
* Koulutustoimikuntien toimintatavoissa ja työskentelyssä on eroja, jotka näkyvät myös tehdyissä arvioissa.
* Kaikkea ei voi muuttaa kerralla. Tarvitaan vaiheistusta ja työkaluja muutostyön tueksi. Yksi tällainen työkalu ovat sähköiset tutkinnon perusteet.

1. Muut asiat

Seuraavat kokoukset ovat aiemmin sovitun mukaisesti ke 26.2.2014 klo 9 – 11 ja to 20.3.2014 klo 12 – 14.

1. Kokouksen päättäminen

Puheenjohtaja Tammilehto päätti kokouksen klo 13.22.

JAKELU ohjausryhmän jäsenet